Fillimisht, gjejmë me vend të sqarojmë se pavarësisht paraqitjes së një kërkesë për informacion, çështjet e parashtruara në të, nuk lidhen me kërkimin e një informacioni ekzistues të mbajtur apo të prodhuar nga Zyra e Komisionerit, por një vlerësim mbi interpretimin dhe zbatimin e ligjit për një rast konkret.

Megjithatë, në funksion të transparencës dhe informimit tuaj, si dhe rritjes së ndërgjegjësimit dhe të kuptuarit të publikut për të drejtën për mbrojtjen e të dhënave personale, Zyra e Komisionerit, mund t’ju informojë mbi kuadrin ligjor të zbatueshëm në fushën e mbrojtjes së të dhënave personale, sikurse është bërë edhe në vijim të kësaj përgjigjeje. 

Për sa i përket pyetjes: A është konsultuar Komisioneri përpara vendosjes së sistemit Smart City në shkolla dhe a është kryer një vlerësim i ndikimit mbi mbrojtjen e të dhënave personale? 
Fillimisht bëjmë me dije se, në kuptim të nenit 31 të ligjit nr. 124/2024 “Për mbrojtjen e të dhënave personale”, Vlerësimi i Ndikimit në Mbrojtjen e të Dhënave (VNMDH) është një detyrim që i përket kontrolluesit. VNMDH nuk përbën një procedurë përmes së cilës kontrolluesi i drejtohet paraprakisht Komisionerit për marrjen e një mendimi apo miratimi. Përkundrazi, është përgjegjësi e kontrolluesit që, përpara fillimit të përpunimit, të vlerësojë rreziqet e mundshme dhe ndikimin e përpunimit mbi mbrojtjen e të dhënave personale, si dhe të përcaktojë masat e nevojshme për zvogëlimin ose eliminimin e tyre.
Ndërkohë, neni 32 i ligjit nr. 124/2024 parashikon “Konsultimin paraprak”, i cili lidhet me një fazë të mëtejshme të procesit. Konkretisht, nëse, pas kryerjes së VNMDH-së dhe pavarësisht masave të parashikuara për zvogëlimin ose eliminimin e rrezikut, kontrolluesi arrin në përfundimin se përpunimi do të rezultojë në një rrezik të lartë për cenimin e të drejtave dhe lirive themelore të individëve, në këtë fazë kontrolluesi mund të konsultohet me Komisionerin përpara fillimit të përpunimit.
Sa më sipër, duhet evidentuar dallimi ndërmjet detyrimit për kryerjen e VNMDH-së dhe konsultimit paraprak me Komisionerin. I pari përbën një detyrim të kontrolluesit, ndërsa i dyti aktivizohet në kushtet e përcaktuara nga ligji, konkretisht kur, pas kryerjes së vlerësimit dhe marrjes së masave të nevojshme, mbetet një rrezik i lartë për të drejtat dhe liritë themelore të individëve.
Gjithashtu, ju informojmë se në zbatim të pikës 2 të nenit 101 të ligjit nr. 124/2024, detyrimet e parashikuara në nenet 31 dhe 32 hyjnë në fuqi dy vjet pas botimit të ligjit në Fletoren Zyrtare, pra në shkurt të vitit 2027.
Pavarësisht sa më sipër, gjejmë me vend t’ju informojmë se Zyra e Komisionerit ka në fokus të vazhdueshëm çdo veprimtari që mund të rezultojë cenuese për të drejtat dhe liritë themelore të individëve. Në këtë këndvështrim, vijon ndjekja me shumë kujdes e çdo zhvillimi të projektit Smart City, duke garantuar ushtrimin e kompetencave që ligji nr. 124/2024 i ka dhënë institucionit. 

Ritheksojmë se është detyrë e kontrolluesit, që në varësi të elementëve dhe rrethanave, të marrë të gjitha masat e nevojshme teknike dhe organizative për të garantuar të drejtat dhe liritë themelore të subjekteve të të dhënave, duke zbatuar me rigorozitet parashikimet ligjore.

Lidhur me pyetjen: A është në përputhje me legjislacionin shqiptar dhe standardet europiane përdorimi i AI për analizimin e pamjeve të fëmijëve dhe të miturve në ambientet e shkollave?
Republika e Shqipërisë ka miratuar ligjin nr. 124/2024 “Për mbrojtjen e të dhënave personale”, i cili ka hyrë në fuqi në muajin shkurt 2025 dhe përafron kuadrin shqiptar me standardet e Bashkimit Evropian, përfshirë parimet e parashikuara nga GDPR. 
Vlerësimi që ju kërkoni lidhur me përputhshmërinë e këtij përpunimi me legjislacionin për mbrojtjen e të dhënave personale nuk mund të jepet a priori nga Zyra e Komisionerit pasi është detyrim i kontrolluesit dhe përgjigja lidhur me të varet nga qëllimi, mënyra e funksionimit të sistemit, llojet e të dhënave të përpunuara dhe rreziqet që ky përpunim paraqet.
Ligji nr. 124/2024 “Për mbrojtjen e të dhënave personale” përcakton se çdo përpunim të duhet të jetë i ligjshëm, i nevojshëm dhe proporcional me qëllimin e përcaktuar, duke respektuar parimet e minimizimit të të dhënave, kufizimit të qëllimit, transparencës, sigurisë dhe përgjegjshmërisë. 
Në rastin e fëmijëve dhe të miturve, këto kërkesa marrin rëndësi të veçantë, për shkak të nevojës për mbrojtje të shtuar të të drejtave dhe lirive të tyre. 
Në përfundim lidhur me pyetjen: Cilët janë kufijtë ligjorë të këtij sistemi: çfarë mund të regjistrohet dhe analizohet, sa mund të ruhen të dhënat dhe në çfarë rrethanash përdorimi i njohjes së fytyrës apo të dhënave biometrike do të ishte i paligjshëm?
Referuar ligjit nr. 124/2024 “Për mbrojtjen e të dhënave personale”, ligjshmëria e çdo përpunimi vlerësohet në raport me qëllimin konkret, bazën ligjore, kategoritë e të dhënave, nevojshmërinë dhe proporcionalitetin e përpunimit.
Në këtë kuadër, përpunimi duhet të kufizohet vetëm në të dhënat e nevojshme për një qëllim të përcaktuar dhe të ligjshëm, të dhënat nuk mund të ruhen përtej periudhës së nevojshme për realizimin e këtij qëllimi dhe kontrolluesi duhet të garantojë masa të përshtatshme teknike dhe organizative për sigurinë e tyre. Përdorimi i të dhënave biometrike, përfshirë njohjen e fytyrës, i nënshtrohet kërkesave të posaçme ligjore dhe duhet të mbështetet në një bazë të përshtatshme ligjore, si dhe të jetë i nevojshëm dhe proporcional me qëllimin e ndjekur.
Për këtë arsye, çdo vlerësim mbi kufijtë e lejuar të sistemit, përfshirë përdorimin e njohjes së fytyrës apo të të dhënave biometrike, mund të bëhet vetëm mbi bazën e dokumentacionit dhe specifikimeve konkrete të projektit, në përputhje me kërkesat e ligjit nr. 124/2024.

